भारत की हार पर बीजेपी MLA का कथित विवादित ट्वीट, बोले- 19 रन चाहिए थे, 19 विधायक होते तो...  
जींद से बीजेपी विधायक हैं मिढ़ा 
भारत की हार पर किया विवादित ट्वीट 
हालांकि बाद में ट्विटर अकाउंट होने से किया इनकार
विश्वकप के सेमीफाइनल मुकाबले में भारत को न्यूजीलैंड से हार का सामना करना पड़ा. टीम इंडिया की हार पर लोग अलग-अलग तरह की प्रतिक्रिया दे रहे हैं. इस बीच जींद से भाजपा विधायक कृष्ण मिढ़ा के एक ट्वीट पर बवाल मच गया. दरअसल, कृष्ण मिढ़ा के वेरीफाइड ट्वीटर एकाउंट से एक ट्वीट किया गया. बुधवार रात 10.28 बजे किये इस ट्वीट में लिखा था- "19 रन चाहिए थे. 19 विधायक की बात होती तो मैं कुछ कर सकता था- अमित जी". मिढ़ा के इस ट्वीट पर बवाल मच गया. हालांकि मिढ़ा ने गुरुवार को अपना कोई टि्वटर अकाउंट नहीं होने की बात कहते हुए इस मामले में पुलिस में शिकायत की. इस बीच कथित ट्वीट को लेकर जननायक जनता पार्टी (जजपा) ने भी विधायक पर निशाना साधा. जजपा नेता दिग्विजय चौटाला ने कहा कि 'भारतीय क्रिकेट टीम पर भाजपा विधायक की टिप्पणी बहुत शर्मनाक है और दिखाती है कि भाजपा नेताओं के दिमाग पर सत्ता लोभ किस कदर हावी है.'